Benamės varnos
Sulaikę žadą, mes praslinksim
Pro juodus žiežulos namus –
Ten stagarai nuo vėjo linksi –
Ten plūsta mus, ten keikia mus –

Benamės varnos nusileido
Ties jau geltonu kaštanu –
Džiovink man ašarą nuo veido
Tu savo lūpų karštumu.

Tylus kuždėjimas beskausmis
Rudens lapelių skinamų –
O kas prakalbins, kas priglaus mus
Tikrus našlaičius – be namų?

Vai, lanksto laužo laibą vyšnią
Vakaris vėjas neramus –
Jau niekad, niekad mes negrįšim
Į juodus žiežulos namus –

Nėris Salomėja
Eilėraščiai